b'\n_START_ARTICLE_\nSakari Matinlauri\n_START_SECTION_\nHenkil\xc3\xb6historia\n_START_PARAGRAPH_\nMatinlauri opiskeli Limingan taidekoulussa vuosina 1976-1978 ja Lahden taideinstituutissa vuosina 1978-1982. H\xc3\xa4n valmistui kuvanveist\xc3\xa4j\xc3\xa4ksi Lahden taidekoulusta vuonna 1982, taiteilijana Matinlauri debytoi Nuorten n\xc3\xa4yttelyss\xc3\xa4 vuonna 1980. Taiteellisen ty\xc3\xb6ns\xc3\xa4 ohella Matinlauri on opettanut kuvanveistoa Limingan taidekoulussa sek\xc3\xa4 plastista sommittelua Oulun ja Lapin yliopistoissa._NEWLINE_Matinlauri on Suomen Kuvanveist\xc3\xa4j\xc3\xa4liiton ja Oulun Taiteilijaseura -63 ry:n j\xc3\xa4sen. H\xc3\xa4n asuu ja ty\xc3\xb6skentelee Oulun Pikisaaressa.\n_START_SECTION_\nTaiteellinen tuotanto\n_START_PARAGRAPH_\nMatinlauri on yksi suomalaisista eturivin kuvanveist\xc3\xa4jist\xc3\xa4. H\xc3\xa4nen teostensa aiheet l\xc3\xa4htev\xc3\xa4t luonnosta ja klassisesta mytologiasta. Matinlaurin veistosten p\xc3\xa4\xc3\xa4materiaali on puu, mink\xc3\xa4 lis\xc3\xa4ksi h\xc3\xa4n k\xc3\xa4ytt\xc3\xa4\xc3\xa4 metallia ja paperia. H\xc3\xa4nen teoksiaan on ollut esill\xc3\xa4 useissa n\xc3\xa4yttelyiss\xc3\xa4 niin Suomessa kuin ulkomaillakin. Matinlaurin teoksia l\xc3\xb6ytyy muun muassa Oulun ammattikorkeakoulun, Sanomalehti Kalevan, Lahden evankelis-luterilaisen seurakunnan, Zwickaun kaupungin, Villa Carlos Pazin kaupungin, Pannon Pharma Pecsvaradin, Lahden taidemuseon ja Oulun taidemuseon kokoelmista.'